Hulkar Matchon: Samarqanddan Amerikaga... Vatan bilan uzilmas rishtalar 
Ogayo davlat universitetida 13 yildan beri Markaziy Osiyo tarixi va madaniyati hamda o’zbek tilidan dars berib kelayotgan Hulkar Matchon bilan suhbatdamiz.
Hulkar Matchonni vatanda ham, xorijda ham biladiganlar ko'p. Pedagog borki, o'quvchilari va talabalari bilan faxrlanadi, chunki ular - uning mehnati mahsuli. Mutaxassis "Amerika Ovozi" bilan telefon muloqotda o'z shogirdlari haqida ilhomlanib gapirib berdi. Yosh avlodga bilim bergan odam hech qarimaydi, deyishadi. Hulkar Matchon "shu kunlarda betobman" deydi, biroq ayol bilan yarim soatdan ko'p so'zlashib, shuni bildikki, u hamon g'ayratga to'la. Hulkar Matchon - Samarqand farzandi. O'zbekistonning atoqli adibi Omon Matchonning jiyani. Falsafa fanlari doktori Samarqand davlat universiteti va boshqa dargohlarda dars bergan va taqdir taqozosi bilan Amerikaga kelib qolib, ilmiy faoliyatini yangidan boshlagan. Bu vatandoshingiz aynan ona yurtda olgan bebaho ilmi va orttirgan tajribasiga tayanib, AQShda ish topgan, ishonch va hurmat qozongan. Suhbatimiz avvalo Hulkar Matchonning AQShdagi ishi xususida kechdi, shuningdek, boshqa muhim mavzular haqida ham gaplashdik: vatan bilan uzilmas rishtalar, bugungi yoshlar, ilm izlayotganlarga maslahat, musofirlikda yurganlarning ona yurtga ta'siri, tirikchilik va ma'naviyat. Hulkar Matchon o'z shogirdlariga o'zbek tilini lotin va kiril alifbolarida o'rgatadi. Hozirgi zamonda har ikkisini bilgan ma'qul. Talabalar o'zbek tili va mintaqani qanchalik o'rganganini quyidagi videolarda ko'rasiz. "Amerika Ovozi" muxlislari uchun maxsus tayyorlangan video murojaatlar va dars paytida olingan tasvirlar. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.